ইম্ফাল, মার্চ ২৫ : বিজেপি মহিলা মোর্চা মণিপুর প্রদেশনা শীন্দুনা জে এন মণিপুর দান্স একাদেমিগী ওদিটোরিয়ামদা পাঙথোকখিবা থৌরম অমদা পার্টি অসিগী লৈখিদ্রবা য়ুনিয়ন মিনিষ্টারসু ওইরম্বী লুচিংবী সুস্মা স্বরাজগী মীংদা তোঙান তোঙানবা লমদা থবক তৌরিবী মণিপুরগী নুপীশিংদা এৱার্দ পীদুনা ইকায়খুম্নখিবদা জার্নেলিজমগী ওইনা হুইয়েন লানপাউ পাউচেগী সিনিয়র পাউমী নোমিতা খোংবান্তাবম য়াওনা এৱার্দশিং লান্থোকখ্রে।
 থৌরম অসিগী অথোইবা মীথুংলেন ওইখিবা চীফ মিনিষ্টারনা হান্নদগী পুলিস ষ্টেসন ১৫ না কোনবা মফমশিংদগী দিষ্টর্ব এরিয়া ষ্টেটস লৌথোক্তুনা লাকপগী মথক্তা নৌহৌননা পুলিশ ষ্টেশন মরিনা কোনবা মফমদগীসু লৌথোক্লে হায়না ফোঙদোকখি।
 ৱাফম অসি ফোঙদোক্লদুনা মহাক্না মখা তানা হায়বদা বিজেপি অমদি মহাক মশাগী ওইনা কনাগুম্বা ফুরুপ কাঙলূপ অমত্তগী মায়োক্তা লৈতে।  অদুম ওইনমক মপান্দগী চঙশিল্লক্লিবশিংগী মায়োক্তদি মতম চূপ্পদা লেপকনি।  মহাক ফম পায়বা য়াই, পায়দবা য়াই।  য়েলহৌমীশিং য়োল্লম্লগদি চৎলোই অমসুং ফমগীদমক্তা হায়দুনা মপান্দগী ময়াম পুশিল্লগা থম্লম্লোই।  য়েলহৌমীশিংগী লম, মখোয়গী ইকায়খুম্নবা অমসুং ঙমখৈ চপ চানা কল্লমগনি হায়না ফোঙদোকখি।
 মণিপুরদা ঈং-চিকপগী ফীভম হঞ্জিল্লকপদগী নোর্থ ইষ্ট য়ুথ ফেষ্টিবেল অমদি লৈবাক অসিগী স্পোর্টসকী থৌরমশিং পাঙথোক্কদৌরি হায়রদুনা হৌজিক্তি মণিপুরদা লাক্নিংবা ঙাক্তা ঙাইরে হায়খি।  মসি ঐখোয়গী অফবা মীৎয়েং অমুসং মীকৌ-মীরম ফজবনসু পোকহল্লকপনি হায়রদুনা প্রাইম মিনিষ্টার অমসুং হোম মিনিষ্টারনা ঐখোয়বু মীকুপ খুদিংমক শেন্নবীবদগী আই এল পি চৎনহল্লক্লিবনি হায়খি।
 লৈখিদ্রবা সুস্মা স্বরাজনা লমজিংবীরম্বা অমসুং মহাক্কী থবকশিং তমজনীংঙাই ওইবা ঙাক্তনি হায়রদুনা মশাগী চহী ২৫ শুরকপদা য়াম্না নৌনা মিনিষ্টার ওইখিবীনি হায়নসু শীংথাখি।  থৌরমগী ময়ায় তাংবল লৌখিবী বিজেপি মণিপুর প্রদেশকী প্রেসিদেন্ট এ শর্দানা নুপীশিংগী চৈনাদি নুপীশিংনা অমসুং ইমাশিংনা খঙই।  ইমাশিংনা ঐখোয়গী নাৎ অমসুং কালচার কন্নবা অমসুং মচা মশুশিংবু কন্ননবা হোৎনদুনা লাক্লি হায়খি।
 অখন্নবা মীথুংরেন ওইখিবী বিজেপি মহিলা মোর্চা মণিপুরগী প্রেসিদেন্ট এল লোতিকানা থৌরমগী নুংগী ওইবা ৱারোল পীরদুনা লৈখদ্রবা সুস্মা স্বরাজ য়াম্না মতিক ময়াই লৈবী পোলিটিকেলগী লমদা লমজিংবী অমনি খঞ্জদুনা মহাক্কী মীংদা বিজেপিগী অমত্তা ঙাইরবা এৱার্দ অসি পীবনি হায়খি।  মহাক ফেব্রুয়ারি ১৪, ১৯৫২ দা হরিয়ানাগী অম্বলা সিটিদা পোকখিবীনি।  মহাক লো তম্বা লোইরগা সুপ্রিম কোর্টতসু প্রেক্টিস তৌরমখি।  মহাক্কী সোল্যুসন পুথোকপা ঙম্বা অমদি তোঙানবা ৱাখল্লোনশিং মীখলগী মতমদা শীজিন্নরক্লি।  অচৌ-পিশক হায়বা খায়দনা মীপূম খুদিংমক উনখিবী মহাক বিজেপিনা ওপোজিসন ওইবা মতমদসু য়াওনা টার্ম মরিরক কারকখিবীনি হায়খি।  ঙসিগী থৌরমদা বিজেপি মহিলা মোর্চা মণিপুর প্রদেশকী ভাইস প্রেসিদেন্ট ইন চার্জ টি মিনা অমসুং পার্টিগী ষ্টেট সেক্রেটারি কে সরত (চেয়ারমেন), মণিপুর বিল্ডিং এন্দ আদর কন্সট্রাক্সন ৱার্কার্স বোর্দসু অখন্নবা মীথুংলেন ওইনা শরুক য়াখি।
 সোর্স: হুইয়েন লানপাউ। 